Mestská časť Bratislava – Nové Mesto
–––––––––––––––––––––––––––––––––––––––––––––––––––––––––––––––––––––––––––

Materiál na rokovanie 
Miestneho zastupiteľstva 
Dňa:  12.02.2013

Návrh 

stanoviska Miestneho zastupiteľstva mestskej časti Bratislava – Nové Mesto k návrhu Dodatku Štatútu hlavného mesta Slovenskej republiky Bratislavy, ktorým sa aplikujú ustanovenia zákona 371/2012 Z.z.
–––––––––––––––––––––––––––––––––––––––––––––––––––––––––––––––

Predkladá:                                                                       Materiál obsahuje:
–––––––––––                                                                    ––––––––––––––––-
Ing. Ľudovít Kollárik                                                        1. Návrh uznesenia
prednosta MÚ BNM                                                         2. Dôvodovú správu
							        3. Návrh stanoviska k dodatku 
                                                                                          	Štatútu hl. mesta SR Bratislavy
							        4. Žiadosť primátora  									        5. Návrh Dodatku Štatútu hl. 									mesta SR Bratislavy									

Spracovateľ:                                                                     Stanovisko právnej skupiny:
–––––––––––                                                                      ––––––––––––––––––––––––-
Mgr. Jana Biharyová                                                   	- nie je potreba právneho                     
poverená zastupovaním 	                                                  posúdenia	
vedúceho odd. PPaSM

Na rokovanie prizvať:
––––––––––––––––––-
spracovateľa

FEBRUÁR 2013

Návrh uznesenia: 

Miestne zastupiteľstvo 
s c h v a ľ u j e

stanovisko Miestneho zastupiteľstva mestskej časti Bratislava-Nové Mesto  k návrhu dodatku Štatútu hlavného mesta Slovenskej republiky Bratislavy, ktorým sa aplikujú ustanovenia  zákona č. 371/2012 do zákona č. 377/1990 Zb. o hlavnom meste Slovenskej republiky Bratislave a následne do Štatútu hlavného mesta Slovenskej republiky Bratislava

- bez pripomienok

Dôvodová správa

Dňa 21.01.2013 bola mestskej časti doručená žiadosť primátora hlavného mesta SR Bratislavy predmetom, ktorej je návrh dodatku Štatútu hlavného mesta Slovenskej republiky Bratislavy. 

V súlade s čl. 103 ods. 2 Štatútu hlavného mesta Slovenskej republiky Bratislavy doručí starosta mestskej časti primátorovi hlavného mesta písomné stanovisko Miestneho zastupiteľstva do dvoch mesiacov odo dňa požiadania. V prípade, že starosta v lehote dvoch mesiacov odo dňa požiadania písomné stanovisko miestneho zastupiteľstva nedoručí, má sa za to, že miestne zastupiteľstvo s predloženým návrhom súhlasí.

Návrhom dodatku k Štatútu hlavného mesta Slovenskej republiky Bratislavy (ďalej len „štatút“) je navrhnutá  úprava aplikujúca ustanovenia zákona 371/2013 zo dňa 27. novembra 2012 s účinnosťou od 01.01.2013 dotýkajúca sa Zákona Slovenskej národnej rady  č. 377/7990 Zb. o hlavnom meste Slovenskej republiky Bratislave v znení neskorších predpisov, ktorý sa zosúlaďuje so zákonom Slovenskej národnej rady č. 369/1990 Zb. o obecnom zriadení v znení zákona č. 102/2010 Z.z. a zapracúva sa do Štatútu hl. mesta SR Bratislava.

Materiál bol prerokovaný na zasadnutí Miestnej rady dňa 5. 2. 2013, ktorá odporučila stanovisko k návrhu dodatku Štatútu hlavného mesta Slovenskej republiky Bratislavy schváliť.

Návrh stanoviska mestskej časti Bratislava – Nové Mesto k návrhu dodatku Štatútu hlavného mesta Slovenskej republiky Bratislavy

Miestnemu zastupiteľstvu
s ú h l a s í 
s návrhom dodatku Štatútu hlavného mesta Slovenskej republiky Bratislavy, ktorým sa aplikujú ustanovenia zákona 371/2012 do zákona č. 377/1990 Zb. o hlavnom meste Slovenskej republiky Bratislave a následne do Štatútu hlavného mesta Slovenskej republiky Bratislava

 

	

        

Dodatok č. ...
Štatútu hlavného mesta Slovenskej republiky Bratislavy
z ........... 2013

Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení zákona č. 535/2008 Z. z. ustanovuje:

Čl. I
Štatút hlavného mesta Slovenskej republiky Bratislavy v znení dodatkov č. 1 až č. ... sa mení a dopĺňa takto:

1.	V čl. 5 písm. c), čl. 7 ods. 6 písm. h), čl. 16, čl. 18 ods. 4 písm. g) a čl. 26 sa slová „hlasovanie obyvateľov“ vo všetkých tvaroch nahrádzajú slovami „miestne referendum“ v príslušnom tvare.
	
2.	V čl. 5 písm. d), čl. 7 ods. 6 písm. h), čl. 16a, čl. 18 ods. 4 písm. g) a čl. 27 sa vypúšťa slovo „verejné“ vo všetkých tvaroch.
	
3.	V čl. 7 ods. 6 písm. l) sa vypúšťajú slová „voliť na návrh primátora námestníkov primátora a určovať im okruh právomocí a odvolávať ich,“.
	
4.	V čl. 7 ods. 6 sa vypúšťa písmeno n). Doterajšie písmená o) až z) sa označujú ako písmená n) až y).
	
5.	V čl. 9 odsek 1 znie:
„(1) Primátor je výkonným orgánom Bratislavy a zastupuje ju navonok. Primátor je štatutárnym orgánom Bratislavy. Primátor môže rozhodovaním o právach, právom chránených záujmoch alebo povinnostiach fyzických osôb a právnických osôb v oblasti verejnej správy písomne poveriť námestníka primátora alebo zamestnanca Bratislavy. Poverený námestník primátora alebo zamestnanec Bratislavy rozhoduje v mene Bratislavy v rozsahu vymedzenom v písomnom poverení.“.

Poznámky pod čiarou k odkazom 14 až 16 sa vypúšťajú.
	
6.	V čl. 9 ods. 6 písm. h) sa vypúšťajú slová „námestníkov primátora a“.
	
7.	V čl. 9 sa odsek 6 dopĺňa písmenom o), ktoré znie:
„o) vydáva pracovný poriadok, organizačný poriadok magistrátu Bratislavy a poriadok odmeňovania zamestnancov Bratislavy; informuje mestské zastupiteľstvo o vydaní a zmenách organizačného poriadku magistrátu Bratislavy.“.

8.	Čl. 10 vrátane nadpisu znie:
„Čl. 10
Zastupovanie primátora

(1) Primátora zastupujú traja námestníci primátora, ktorých spravidla na celé funkčné obdobie poveruje zastupovaním primátor z radov poslancov mestského zastupiteľstva. Pri poverení primátor zároveň určí, ktorý námestník ho zastupuje v prípade jeho neprítomnosti alebo nespôsobilosti na výkon funkcie (ďalej len „prvý námestník primátora“) a v akom poradí ho zastupujú ostatní námestníci.
(2) Primátor je povinný poveriť zastupovaním námestníkov primátora do 60 dní od zloženia sľubu primátora; ak tak neurobí, námestníkov primátora zvolí mestské zastupiteľstvo.

(3) Primátor môže námestníka primátora kedykoľvek odvolať; v takom prípade poverí zastupovaním nového námestníka primátora do 60 dní od odvolania námestníka primátora.
(4) Námestník primátora zastupuje primátora v rozsahu určenom primátorom v písomnom poverení.
(5) Ak zanikne mandát primátora pred uplynutím funkčného obdobia, plní úlohy primátora v plnom rozsahu prvý námestník primátora. Zastupovanie sa skončí zložením sľubu novozvoleného primátora.“.
	
9.	V čl. 11 ods. 4 sa slová „písm. l) až o), u) a z)“ nahrádzajú slovami „písm. l) až n), t) a y)“.
	
10	Čl. 15 sa dopĺňa odsekom 3, ktorý znie:
„(3) Organizáciu magistrátu Bratislavy, náplne činností útvarov magistrátu Bratislavy a počet zamestnancov magistrátu Bratislavy ustanovuje organizačný poriadok magistrátu Bratislavy, ktorý vydá primátor.“.
	
11.	V čl. 18 ods. 4 písm. k) sa vypúšťajú slová „voliť a odvolávať na návrh starostu zástupcu starostu a určovať mu okruh právomocí,“.
	
12.	V čl. 18 ods. 4 sa vypúšťa písmeno m). Doterajšie písmená n) až y) sa označujú ako písmená m) až x).
	
13.	V čl. 20 odsek 1 znie:
„(1) Starosta je výkonným orgánom mestskej časti, zastupuje ju navonok. Starosta je štatutárnym orgánom mestskej časti. Starosta môže rozhodovaním o právach, právom chránených záujmoch alebo povinnostiach fyzických osôb a právnických osôb v oblasti verejnej správy písomne poveriť zástupcu starostu alebo zamestnanca mestskej časti. Poverený zástupca starostu alebo zamestnanec mestskej časti rozhoduje v mene mestskej časti v rozsahu vymedzenom v písomnom poverení.“.
	
14.	V čl. 20 ods. 6 písm. h) sa vypúšťajú slová „návrh na voľbu a odvolanie zástupcu starostu,“.
	
15.	V čl. 20 sa odsek 6 dopĺňa písmenom n), ktoré znie:
„n) vydáva pracovný poriadok, organizačný poriadok miestneho úradu a poriadok odmeňovania zamestnancov mestskej časti; informuje miestne zastupiteľstvo o vydaní a zmenách organizačného poriadku miestneho úradu.“.
	
16.	Čl. 21 vrátane nadpisu znie:
„Čl. 21
Zastupovanie starostu
(1) Starostu zastupuje zástupca starostu, ktorého spravidla na celé funkčné obdobie poveruje zastupovaním starosta z radov poslancov miestneho zastupiteľstva.
(2) Starosta je povinný  poveriť zastupovaním svojho zástupcu do 60 dní od zloženia sľubu starostu; ak tak neurobí, zástupcu starostu zvolí miestne zastupiteľstvo.
(3) Starosta môže zástupcu starostu kedykoľvek odvolať; v takom prípade poverí zastupovaním nového zástupcu starostu do 60 dní od odvolania zástupcu starostu.
(4) Zástupca starostu zastupuje starostu v rozsahu určenom starostom v písomnom poverení.
(5) Ak ide o mestskú časť s viac ako 40 000 obyvateľmi, starosta môže zastupovaním poveriť dvoch zástupcov starostu, pričom zároveň určí poradie, v akom ho zastupujú v prípade jeho neprítomnosti alebo nespôsobilosti na výkon funkcie.

(6) Ak zanikne mandát starostu pred uplynutím funkčného obdobia, plní úlohy starostu v plnom rozsahu zástupca starostu; ak sú poverení zastupovaním dvaja zástupcovia starostu, plnia tieto úlohy v poradí, v ktorom boli poverení za zástupcov starostu. Zastupovanie sa skončí zložením sľubu novozvoleného starostu.“.
	
17.	V čl. 25 ods. 1 prvá veta znie: „Odborné, administratívne a organizačné práce súvisiace s plnením úloh miestnych orgánov plní miestny úrad.“.
	
18.	V čl. 25 ods. 2 písmeno a) znie:
„a) riadi prácu miestneho úradu,“.
	
19.	Čl. 25 sa dopĺňa odsekom 3, ktorý znie:
„(3) Organizáciu miestneho úradu, náplne činností útvarov miestneho úradu a počet zamestnancov mestskej časti ustanovuje organizačný poriadok miestneho úradu, ktorý vydá starosta.“.	

Čl. II
Tento dodatok nadobúda účinnosť .................... 2013.

Milan Ftáčnik
				                          Primátor

Dôvodová správa

Všeobecná časť
Národná rada Slovenskej republiky dňa 26. októbra 2012 schválila zákon, ktorým sa mení a dopĺňa zákon Slovenskej národnej rady č. 377/1990 Zb. o hlavnom meste Slovenskej republiky Bratislavy v znení neskorších predpisov (ďalej len „zákon o hlavnom meste“).
Zákon bol vrátený prezidentom Slovenskej republiky z dôvodu nesprávne uvedeného dátumu v prechodných ustanoveniach. Národná rada Slovenskej republiky opätovne prerokovala a schválila zákon 27. novembra 2012. Zákon bol publikovaný v Zbierke zákonov pod č. 371/2012 (ďalej len „zákon“).
Zákon Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov sa zosúlaďuje so zákonom Slovenskej národnej rady č. 369/1990 Zb. o obecnom zriadení v znení zákona č. 102/2010 Z. z.
Na základe schválenej novely zákona o hlavnom meste je potrebné zmeniť a doplniť jednotlivé ustanovenia Štatútu hlavného mesta Slovenskej republiky Bratislavy (ďalej len „štatút“) navrhovaným dodatkom.

Osobitná časť

K čl. I

K bodu 1
Inštitút hlasovania obyvateľov sa terminologicky spresňuje na miestne referendum v súlade s Ústavou Slovenskej republiky a úpravou vykonanou v zákone o hlavnom meste.

K bodu 2
Terminológia štatútu sa zosúlaďuje so zákonom o hlavnom meste a s Ústavou Slovenskej republiky, ktorá ako jeden zo spôsobov uskutočňovania samosprávy obce ustanovuje inštitút zhromaždenia obyvateľov obce, v tomto prípade pôjde o zhromaždenie obyvateľov Bratislavy alebo mestskej časti.

K bodu 3
Vypúšťa sa ustanovenie, podľa ktorého mestskému zastupiteľstvu je vyhradené voliť na návrh primátora námestníkov primátora a určovať im okruh právomocí a odvolávať ich v nadväznosti na osobitnú úpravu zastupovania primátora upravenú v § 12a zákona o hlavnom meste a navrhnutú v čl. 10 štatútu.

K bodu 4
Z pôsobnosti mestského zastupiteľstva sa vyčleňuje určovanie organizácie magistrátu a schvaľovanie poriadku odmeňovania zamestnancov Bratislavy, tieto predpisy vydáva primátor podľa § 12 ods. 6 zákona o hlavnom meste.

K bodu 5
Správnym orgánom, tak ako v iných obciach a mestách, nie je primátor Bratislavy, ale Bratislava ako právnická osoba, za ktorú primátor koná aj v správnych (administratívno-právnych) vzťahoch. Primátor Bratislavy ako štatutárny orgán Bratislavy môže  rozhodovanie v mene Bratislavy o právnych pomeroch právnych subjektov v oblasti verejnej správy zveriť námestníkovi primátora alebo príslušnému zamestnancovi Bratislavy.

K bodu 6
Vypúšťa sa z pôsobnosti primátora predkladať mestskému zastupiteľstvu návrh na voľbu námestníkov primátora v nadväznosti na osobitnú úpravu zastupovania primátora upravenú v § 12a zákona o hlavnom meste a navrhnutú v čl. 10 štatútu.

K bodu 7
Do pôsobnosti primátora sa dopĺňa ustanovenie, podľa ktorého vydáva pracovný poriadok, organizačný poriadok magistrátu Bratislavy a poriadok odmeňovania zamestnancov Bratislavy; informuje mestské zastupiteľstvo o vydaní a zmenách organizačného poriadku magistrátu Bratislavy. Uvedená pôsobnosť je upravená v § 12 ods. 6 zákona o hlavnom meste.

K bodu 8
Upravuje sa nové znenie čl. 10 štatútu, ktoré obsahuje zastupovanie primátora námestníkmi primátora, ich poverenie a odvolanie primátorom. Rozsah zastupovania určuje primátor v písomnom poverení. Zároveň sa upravuje riešenie situácie v prípade zániku mandátu primátora pred uplynutím funkčného obdobia. Nové znenie čl. 10 štatútu je upravené v súlade s § 12a zákona o hlavnom meste.

K bodu 9
Navrhovaná zmena súvisí s vypustením písmena n) v čl. 7 ods. 6 štatútu, preto je potrebné zmeniť označenie písmen v čl. 11 ods. 4 štatútu.

K bodu 10
Ustanovuje sa predmet úpravy organizačného poriadku magistrátu Bratislavy. Podľa § 12 ods. 6 a  prvej vety § 14 ods. 1 zákona o hlavnom meste, organizačný poriadok magistrátu Bratislavy vydáva primátor. Uvedené sa navrhuje doplniť do čl. 9 ods. 6 a do čl. 15 ods. 3 štatútu.

K bodu 11
Vypúšťa sa z pôsobnosti starostu predkladať miestnemu zastupiteľstvu návrh na voľbu odvolanie zástupcu starostu  v nadväznosti na osobitnú úpravu zastupovania starostu upravenú v § 17a zákona o hlavnom meste a navrhnutú v čl. 21 štatútu.

K bodu 12
Z pôsobnosti miestneho zastupiteľstva sa vyčleňuje určovanie organizácie miestneho úradu a schvaľovanie poriadku odmeňovania zamestnancov mestskej časti, tieto predpisy vydáva starosta podľa § 17 ods. 5 zákona o hlavnom meste.

K bodu 13
Správnym orgánom, tak ako v iných obciach a mestách, nie je starosta mestskej časti, ale mestská časť ako právnická osoba, za ktorú starosta koná aj v správnych (administratívno-právnych) vzťahoch. Starosta mestskej časti ako štatutárny orgán mestskej časti môže  rozhodovanie v mene mestskej časti o právnych pomeroch právnych subjektov v oblasti verejnej správy zveriť zástupcovi starostu alebo príslušnému zamestnancovi mestskej časti.

K bodu 14
Vypúšťa sa z pôsobnosti starostu predkladať miestnemu zastupiteľstvu návrh na voľbu a odvolanie zástupcu starostu v nadväznosti na osobitnú úpravu zastupovania starostu upravenú v § 17a zákona o hlavnom meste a navrhnutú v čl. 21 štatútu.

K bodu 15
Do pôsobnosti starostu sa dopĺňa ustanovenie, podľa ktorého vydáva pracovný poriadok, organizačný poriadok miestneho úradu a poriadok odmeňovania zamestnancov mestskej časti; informuje mestské zastupiteľstvo o vydaní a zmenách organizačného poriadku mestskej časti. Uvedená pôsobnosť je upravená v § 17 ods. 5 zákona o hlavnom meste.

K bodu 16
Upravuje sa nové znenie čl. 21, ktoré obsahuje zastupovanie starostu zástupcom starostu, jeho poverenie a odvolanie starostom. Rozsah zastupovania určuje starosta v písomnom poverení. Zároveň sa upravuje riešenie situácie v prípade zániku mandátu starostu pred uplynutím funkčného obdobia. Nové znenie čl. 21 štatútu je upravené v súlade s § 17a zákona o hlavnom meste.

K bodom 17 a 18
V súlade s § 19 ods. 1 a 3 zákona o hlavnom meste sa upravuje postavenie miestneho úradu a pôsobnosť prednostu, podľa ktorého prednosta miestneho úradu riadi prácu miestneho úradu.

K bodu 19
Ustanovuje sa predmet úpravy organizačného poriadku miestneho úradu. Podľa § 17 ods. 5 a § 19 ods. 1 zákona o hlavnom meste, organizačný poriadok miestneho úradu vydáva starosta. Uvedené sa navrhuje doplniť do čl. 20 ods. 6 a do čl. 25 ods. 3 štatútu.

K čl. II - Navrhuje sa účinnosť ....... 2013.
Primátor listom zo dňa 4. 12. 2012 požiadal starostov mestských častí podľa čl. 103 ods. 1 štatútu o zaslanie pripomienok mestskej časti k predloženému návrhu. Primátor listom zo dňa 15. 1. 2013 požiadal starostov mestských častí podľa čl. 103 ods. 2 štatútu o stanovisko miestneho zastupiteľstva k predloženému návrhu. Pripomienky mestských častí a stanoviská miestnych zastupiteľstiev k predloženému návrhu sú v prílohe.
Mandátová komisia na rokovaní dňa 10. 1. 2013 návrh dodatku štatútu vzala na vedomie.